By Kabir Yayo Ali, a Ibadan | Publish Date: Jun 8 2018 2:00AM
Jam’iyar APC da ke mulki a Jihar Oyo ta sha kaye daga jam’iyyar adawa ta PDP a zaben cike gurbi na Wakilin mazabar Ibarapa ta gabas a Majalisar Dokoki ta jihar. Mutuwar Shugaban Majalisar Dokoki ta Jihar Oyo Hon. Michael Adeyemo da ke rike da wannan kujera a mazabar Ibarapa ta gabas, ita ce ta haifar da yin wannan zabe na ranar Asabar da ta wuce domin cike gurbin kujerar.
Da yake bayyana sakamakon zaben a gaban wakilan jam’iyyu da dukkan masu ruwa da tsaki, babban jami’in zabe, Dakta Ayodeji Omole ya ce dan takarar da jam’iyyar adawa ta PDP ta tsayar, Mista Adebo Ogundoyin ne ya yi nasarar lashe zaben da kuri’u 6,277 a yayin da Mista Kunle Adeyemo na APC ya samu kuri’u 4,619. Shi kuma Mista Adebodun Adepoju na jam’iyar Accord ya samu kuri’u 2,859.
Jami’in zaben ya ce, Hukumar zabe INEC ta tantance mutane 13,871 ne da suka yi rajistar sunayen da aka gudanar da zaben a rumfuna 10 na mazabar ta Ibarapa ta gabas. Ya ce sauran jam’iyyun da aka fafata zaben da su sun hada da NPC da ta tsira da kuri’u 60 da FDP wacce ta samu kuri’u 83 da HDP mai kuri’u 14 da MPN mai kuri’u 9.
Kwamishinan Zabe na Jihar Oyo Mista Mutiu Agboke da Sarakunan yankin na Ibarapa da suka hada da Eleruwa na Eruw Oba Samuel Adegbola da Onilala na Lanlate Oba Olawuyi Olagoke sun nuna matukar farin ciki da jin dadin gudanar da zaben lafiya.
Sakamakon wannan zabe ya sa wasu jiga-jigan jam’iyyun adawa a Jihar Oyo fadin kalaman bakinsu da suke ikirarin cewa wannan alama ce ta kakkabe hannun jam’iyar APC a zabe mai zuwa domin jama’a sun gaji da salon mulki na tsawon shekaru 7 da Gwamna Abiola Ajimobi yake yi a jihar.
Har zuwa ranar Talata da muke rubuta wannan rahoto, jam’iyyar APC da ke mulki a jihar ta Oyo ba ta ce komai dangane da sakamakon zaben na mazabar Ibarapa ta gabas ba.